端午日觴客東湖遇雨移飲壽台樓分韻得壁字
作者：高斯得
朝代：宋

paragraphs: 玄暉東田遊，明遠東城歷。
深心慕塵軌，湖舷擬觴客。
零雨或尼之，輟策駢茲席。
霽虹带高岑，傾羲被迴陌。
良知共遐睎，數陪竹林七。
境恬微尚愜，賞勝幽懷適。
懷沙事千載，舊恨猶能闢。
延首瞻樓顔，新愁渺難釋。
天問愧非才，且可浮大白。
徙倚驚漏窮，晨宵挂東壁。